27. júna 2022

Výherkyne sú už známe

Henkel odmenil výskumníčky cenou „Martha Schwarzkopf Award for Women in Science”

**Düsseldorf/Hamburg – Henkel predstavil novú cenu s názvom „Martha Schwarzkopf Award for Women in Science,” teda cenu Marthy Schwarzkopf pre ženy pôsobiace v oblasti vedy. Ide o novú súťaž, prostredníctvom ktorej vyjadruje Henkel uznanie a podporu vedkyniam v oblasti výskumu vlasov – a prvá trojica najlepších projektov bola práve vybraná. Okrem finančnej výhry budú môcť výherkyne využiť rôzne mentoringové služby, napríklad výmenu skúseností s inými vedcami či podporu z radov profesionálov spoločnosti Henkel, aby vo svojom výskume rýchlejšie napredovali.**

*„Rodová rovnosť je pre všetkých v spoločnosti Henkel veľmi dôležitá a je aj kľúčovým článkom v našej holistickej stratégii zameranej na diverzitu. Nedávno sme oznámili náš ambiciózny cieľ dosiahnuť rovnosť pohlaví na všetkých úrovniach manažmentu spoločnosti Henkel. Žiaľ, podiel žien je nižší aj v oblasti vedy a výskumu. Vďaka cene Martha Schwarzkopf Award sa tak zaväzujeme podporovať talentované ženy a ich výskumné projekty aj vo vedeckej sfére,“* hovorí Sylvie Nicol, ktorá je v spoločnosti Henkel riaditeľkou pre ľudské zdroje.

[Martha Schwarzkopf Award](https://www.henkel.com/press-and-media/press-releases-and-kits/2022-02-11-henkel-presents-martha-schwarzkopf-award-for-women-in-science-1595482) je súťaž v oblasti vedy a výskumu, do ktorej môžu výskumníčky prihlásiť svoje projekty týkajúce sa výskumu vlasov a príbuzných oblastí. Za svoje vedecké kvality a výsledky sa tak môžu dostať nielen k finančnej odmene vo výške 10 000 eur, ale aj k dodatočnej podpore v podobe mentoringu. Prihlášky posúdila odborná porota zložená z vedkýň s doktorátmi v oblasti výskumu vlasov, ktoré pracujú pre divíziu Henkel Beauty Care. Výherkyne boli zverejnené na slávnostnej ceremónii v priestoroch spoločnosti Henkel v nemeckom Hamburgu. *„Do súťaže sa prihlásilo množstvo veľmi kvalitných a sofistikovaných projektov, z čoho sa veľmi tešíme. Práve preto sa naša odborná porota rozhodla, že finančnú odmenu nezíska len jedna výskumníčka, ale poctené budú aj tie, ktoré skončili na druhom a treťom mieste,“* hovorí Andrea Sättler, ktorá pracuje pre divíziu Henkel Beauty Care ako Corporate Director R&D a zároveň je predsedníčkou odbornej poroty pre Martha Schwarzkopf Award.

**O víťazkách**

Tri víťazky vynikli spomedzi všetkých uchádzačiek a dokázali presvedčiť odbornú porotu nielen vďaka svojmu priekopníckemu nadšeniu a inovačnému potenciálu, ale aj vďaka vysokej relevantnosti ich výskumného zamerania. *„Rôznorodosť víťazných projektov a odborných skúseností finalistiek je jasným príkladom rozmanitosti prihlášok a komplexnosti výskumu v oblasti vlasov. Víťazky však majú jedno spoločné: z hľadiska výskumu im nechýba ani horlivosť, ani výnimočný talent,“* dodáva Andrea Sättler.

Prvé miesto obsadila Prof. Dr. hab. med. Lidia Rudnicka, ktorá je šéfkou Katedry dermatológie na Lekárskej univerzite vo Varšave a už 30 rokov sa aktívne venuje výskumu vlasov a ochoreniam vlasov a vlasovej pokožky. *„Cítim sa veľmi poctená a šťastná, že sa mi podarilo získať cenu Martha Schwarzkopf Award. Je to výnimočný pocit, keď vás ocenia za mnohé roky práce. Finančnú výhru vo výške 10 000 eur by som chcela investovať do vylepšenia môjho YouTube kanála* [*#NotJustHairDiseases*](https://www.youtube.com/c/profLidiaRudnicka)*, aby som mohla rozširovať ľuďom obzory o ochoreniach vlasov,“* hovorí Lidia Rudnicka.

Finančnú výhru vo výške 5 000 eur za druhé miesto v súťaži získava Dr. rer. nat. Marta Bertolini, riaditeľka výskumu a zástupkyňa generálneho riaditeľa laboratória Skin & Hair Research Solutions GmbH v Münsteri. Ako výskumníčka sa sústreďuje hlavne na metabolizmus vlasových folikulov a s ním súvisiace zmeny, predovšetkým pri vypadávaní vlasov. Tretie miesto obsadila dermatologička Andria Constantinou, ktorá v súčasnosti okrem svojej bežnej ambulantnej praxe pracuje aj na doktoráte na berlínskej Charité-Universitätsmedizin. Andria sa do súťaže prihlásila s projektom, ktorý v kontexte zápalových ochorení vlasov využíva umelú inteligenciu na analýzu zmien v mikrobióme – v prirodzených mikroorganizmoch vnútri a v okolí vlasových folikulov. Za tretie miesto získava finančnú odmenu 1 000 eur a profesionálnu podporu od spoločnosti Henkel, aby mohla svoj projekt ďalej rozvíjať aj v budúcnosti.

Ďalšie informácie súvisiace s cenou Martha Schwarzkopf Award: [Henkel predstavuje cenu Martha Schwarzkopf Award, ktorá je zameraná na ženy pôsobiace v oblasti vedy](https://www.henkel.com/press-and-media/press-releases-and-kits/2022-02-11-henkel-presents-martha-schwarzkopf-award-for-women-in-science-1595482)

O spoločnosti Henkel

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com